
Til 
Kretstinget 2025
Sør-Trøndelag Orienteringskrets 

Forslag om justerte KM-regler

Innledning

Regelverket for kretsmesterskap pålegger orienteringskretsen å gjennomføre kretsmesterskap, og iht gjeldende strategi for 2022-2026 for Norsk Orientering skal “Arrangement” være et fokusområde. I følge NOF er området prioritert fordi man ønsker å begeistre nye og eksisterende målgrupper med arrangementer og konkurransekonsepter, samt gjøre det enklere for nye målgrupper å finne veien til våre arrangementer. 

Regelverket for KM ble vedtatt endret på flere punkter på kretstinget i 2024, og samarbeid med Nord-Trøndelag o-krets om gjennomføring av sprintstafett ble da besluttet gjennomført på prøve i 2024. Sprintstafetten viste seg å være vellykket og kretsstyret foreslår med dette forslaget at sprintstafett nå tas inn i reglementet. I tillegg foreslår kretsstyret et par endringer i regelverket knyttet til KM-stafettene, nettopp for å støtte opp under NOFs nevnte strategi. 

Forslag til endring av KM-reglene
Kretsstyret foreslår for kretstinget endringer iht pkt 1-3 under. Det stemmes over hvert enkelt tiltak. Vedtak fattes med simpelt flertall.

1. Premiering av ungdomslag i KM-stafettene mykes opp, med den hensikt å gjøre det mer attraktivt å delta for løpere i klubber som har få egne løpere i denne aldersgruppa. Reglene blir på denne måten tilsvarende som i Midt-Norsk mesterskap.

Dagens formulering er som følger:
Flerklubblag kan ikke bli kretsmestere og vil ikke få medaljer.

Kretsstyret foreslår følgende nye formulering:

Sammensatte lag i D/H 13-16 deltar i KM på vanlig måte, i øvrige klasser kan ikke sammensatte lag få KM-medalje. Det oppfordres til at klubber kan stille med sammensatte lag med hensikt å gi flest mulig løpere et stafettilbud, men ikke prioritere sammensatte lag fremfor egne klubblag.

2. Løpsprogrammet utvides med sprintstafett med regelverk etter modell av gjennomført prøveordning. Ungdomspremiering foreslås som for KM stafett. Kretsstyrets forslag er som følger:

Arrangeres i følgende klasser:
D/H 13-16
D/H 17-
D/H 45-

Alle klassene har 2 løpere som løper to etapper hver. Det er rene herre- og dameklasser, damer kan løpe i herreklassen.

Det er anledning til at klubber samarbeider om flerklubblag, for å gi flest mulig løpere 
et stafettilbud. Begge klubbenes navn må være med i lagsnavnet. 

Sammensatte lag i D/H 13-16 deltar i KM på vanlig måte, i øvrige klasser kan ikke sammensatte lag få KM-medalje. Det oppfordres til at klubber kan stille med sammensatte lag med hensikt å gi flest mulig løpere et stafettilbud, men ikke prioritere sammensatte lag fremfor egne klubblag. 

Arrangør oppfordres til å tilby individuelle klasser for N-åpen, D/H 9-10, D/H 11-12 samt åpen klasse for -16 og 17-. 

3. Krav om minstealder i veteranklassene i KM stafett fjernes.
Krav om minstealder i D/H 135 og D/H 180 er allerede fjernet fra reglementet for Midt-Norsk mesterskap. Kresstyret er av den oppfatning at en slik begrensning hovedsakelig slår negativt ut ved at den kan begrense deltakelse for enkelte klubber, og foreslår derfor at dette kravet fjernes også for KM. Samlet alder vil uansett virke utjevnende på kapasitet og gjennomføringsevne for laget totalt sett.

4. Forbundsstyret spisset i 2024 ordlyden for å gjøre arrangement med attraktive og tilgjengelige ved setningen -  “Gjøre arenaer mer tilgjengelige med kollektivtransport eller tilrettelagt transport fra arrangøren”. Kretsstyret oppfordrer arrangørene til å vurdere arena som både er tilgjengelig med barnevogn og i akseptabel gangavstand til offentlig transport.

Kretsstyrets innstilling:
Kretsstyret anbefaler at KM-reglene oppdateres av kretsstyret på ovenstående fire punkter, forelegges kontrollkomiteen før de legges til grunn for KM i 2026. Arrangører oppfordres til å innføre reglene allerede i 2025 der hvor det er mulig. Forslag til revidert KM-reglement følger vedlagt, endringer vist med rød farge.

